李滄 (正德進士)

李滄，字一清，號石泉，浙江金華府永康縣人，民籍，明朝政治人物。

生平 
弘治十一年（1498年）戊午科浙江鄉試第八十名舉人，正德三年（1508年）中式戊辰科會試第一百二十四名，二甲第七十二名進士《正德三年戊辰科進士登科録》。授南京工部营缮司主事，奉差督甓仪真及管理龍江關竹木抽分厂，廉慎有为，人不敢以私事干预，虽中官同事者亦严惮之。閑暇之餘輙与崑山魏校、永丰夏尚朴讲学，研究理学。正德十年卒于官，卖马以敛，乡人高其风操，捐私钱为其树牌坊，章枫山题其额曰“清修吉士”《浙江通志》：李沧金华先民传字一清，永康人。正徳戊辰进士，授南工部主事。尝奉差督甓仪真及司龙江闗抽分，亷慎有为，人不敢以私干，虽中官同事者亦严惮之。公暇輙与崐山魏校、永丰夏尚朴讲学，穷理以求检身之方，一切世味泊如也。卒于官，货所乗马，乃克敛，乡人髙其风操，率私钱为树坊以表之。章枫山题其额曰“清修吉士”。《损益夏敦夫撰李一清墓志铭》
君讳沧，字一清，姓李氏，初号石泉，后以弥文且近名遂去之。世为金华永康人，其先有讳远者，唐杭州刺史，其子旸为参军，破贼有功，遂家于杭。旸之孙德明为永康始迁之祖，曾祖讳秉良，尝代父诣狱而卒，人称其孝。祖讳仁仲，父讳鉴，母蒋氏，兰溪枫山章先生尝志其墓。君自幼凝重，不妄语笑，常侍父母侧，承候起居如成人，见者莫不叹异。甫长，即有志读书，事师唯谨，年十四补邑庠生。弘治戊午领乡荐，赴春官落第南还，适父疾，特延明医，汤药必亲甞，衣不解带者月余。及卒，哀毁骨立，葬奠悉准文公家礼。服除，入太学，时枫山先生为祭酒，甚器之。正德戊辰登进士第，奔母丧，哭至絶而复苏者数四。每以不得躬视汤药殡殓，忽忽如痴醉者两阅歳，遇忌日，輙涕泣曰：今虽欲尽孝敬，不可得矣。仲兄患足疾，每自外归，必至寝前省视，祁寒盛暑不废。家事无巨细，必咨禀后行。季兄泽蚤世，遗孤友杜方在抱，抚育教娶，若已子，卒以成立。辛未冬服阕赴选，除授南京工部营缮司主事。工曹歳造恒裒民财，将以缘是干没，事渉内府，多宦寺参主之故，积弊牢莫可破。君莅官一以清慎勤自将，夙夜奉公，视官事不啻家事，爬奸剔蠧，毛髪不可干以私，不为利势回屈。始而物情龃龉，久之遂安以定。今冢宰孙公为工部尚书，雅知君，凡有兴作悉委之。君条其材用徒庸，卒减前费什之五六，不忍糜国家一钱，以重病民，孙公甚敬信之。仪眞歳运甓俵官民船附京师，命君督其事，君安靖识大体，不为细苛，民用不扰，而吏亦无所容其奸事，可便民则为措画纖悉，舟航往来及居民商贾之在仪眞者，无老稚贤愚咸颂其德。仪眞当漕河冲，置坝蓄水，惟大潦乃启闸泄之。中贵人利舟便，多决闸以行。君以法守拒之，动摄以威，屹不为动，惧而止者甚多。或赠以文绮之属，君例坚辞不受。中贵人亦雅闻君名，不敢强。平生有守皆此类，踰年竣事而还，复差司龙江抽分竹木厂，君以疾辞，时少宰石公署工部曰：此非李主事不可，必需其愈而遣之。不得已起而视事。藩府戚里有漏税者，君追而治之不少假借，虽宦同事者亦惮其风采。初乾清、坤宁灾，至是敕取大木上供，君视事如平日，持法谨严而用意一本于仁恕，不忍重搉商人财，令价踊贵以病民，颂声播远近。冢宰陆公闻其名，方欲擢置吏部以自助，不意寝疾而卒，实正德十年七月十七日也，享年四十有七。病革时，顾谓其所亲曰：吾死慎勿须材于公家，为吾平生之累。及卒，无以为殓，妻徐氏尽鬻其装，始克归柩。贤士大夫相与吊于朝，行旅之人故有德于君者，相与哭于野，门生耆老之在乡者，相与白于有司，为立里门以旌之，表曰清修吉士，盖君之积诚动人也。友人蜀王教以诗哭之云：伤心病革买棺言，千古同符昜箦论。识者以为名言。子男彬臣，媵尹氏所出，尚幼。以卒之明年月日卜葬于霞里祖茔之傍，去家二里而近。一清资质近道，好义乐善，不啻饥渇之于饮食。游太学，闻枫山论学，慨然有求道之志。及官南都，日以亲贤讲学为事，欿然自视，若愚退食。自公輙闭门不出，潜心六经，语孟及程朱文字而求穷理修身之方，凡异端之说及近世词章、功利之习，不以一毫经心。尝曰：人之为学，当从人伦日用上，实下功夫，庶几歩歩着实，不为空言。金华之学始于成公，而何王金许其传出于考亭髙弟黄文肃公，君守其乡学，甚至未尝议及前軰短，尤尊信文公，按其成说，佩而行之，一字不敢易。余尝晓之曰：文公晩年论学及解经要议，虽圣人复起不能易也。乃若小小文义，程朱已不尽同，不可深泥也。一清曰：不然，吾軰学未见道，今日正当不信已而信先儒之言，庶几求之而可得，先儒论或有未定者，吾且阙所宜可也。余深以为然。于乎一清质鲁志确，以其近道之资而又学不畔道，盖践履多于讲明，可谓平正笃实矣。天假之年，则其所造非余所得以知，而不幸赍志而没，不亦重可哀邪。昔大道既隠，汉儒秪以训诂明经，而释教流入中国乆微，程朱则圣学，其遂无传矣。今天下家诵程朱之书，而六经灿然明世，然世降浸薄士往往务空言，而阙于实行，学益支离，好髙者复窃禅语而托于经传，谓可一蹴入孔室，而轻诃宋儒，号空而不践，实噫弊也乆矣。若吾一清以躬行为学，而足履实地者，安可得邪。余不幸生于絶学之后，方欲求助于人以进此道，得友如一清而又一旦化去，踽踽凉凉，独学无助，则所哀者岂直朋旧之情而已邪。因志其墓而铭之。铭曰：昔在孔门，曾以鲁得。确哉李君，学从鲁入。垂絶有言，事符易箦。后欲知君，视此石刻。。

家族 
曾祖李秉良；祖父李仲仁；父李鑑，母蔣氏。慈侍下。兄李潮、李澄、李澤。

 参考资料 

C
Category:永康市人
Category:南京工部主事
Category:明朝理學家